Caingean arna tabhairt an 7 Bealtaine 2022 – Aziz v an Coimisiún
(Cás T-266/22)
Teanga an cháis: An Béarla
Páirtithe
Iarratasóir: Ahmad Aziz (Pieta, Malta) (ionadaí: L. Cuschieri, Dlíodóir)
Cosantóir: An Coimisiún Eorpach
An t-ordú atá á lorg
Iarrann an t-iarratasóir ar an gCúirt Ghinearálta:
cinneadh uimhir Ares(2022)3227480 an 26 Aibreán 2021 ón gCoimisiún Eorpach, gan sonraí pearsanta an iarratasóra a cheartú de bhun Airteagal 18 de Rialachán (AE) 2018/1725 ó Pharlaimint na hEorpa agus ón gComhairle 1 a chur ar neamhní;
a dhearbhú go bhfuil sárú ar Airteagal 50 de Chairt an Aontais Eorpaigh um Chearta Bunúsacha nuair a chuir na húdaráis tús le dhá imeacht chomhthreomhara choiriúla agus shibhialta i gcoinne an iarratasóra, ar a shonraí pearsanta féin a thíolacadh, leis na fíricí líomhainte céanna, nuair a fuarthas an t-iarratasóir éigiontaithe cheana féin os comhair chúirt trialach na Pacastáine leis na fíricí líomhainte céanna;
a dhearbhú go bhfuil sárú ar Airteagal 17 maidir le neamhsholáthar sonraí nuair a phróiseáil an Coimisiún Eorpach sonraí pearsanta an iarratasóra. Maíonn an t-iarratasóir gur cheart don Chúirt Ghinearálta cinneadh uimhir Ares(2022)2457760 an 1 Aibreán 2022 ón gCoimisiún Eorpach a chur ar neamhní mar gheall ar neamhsholáthar sonraí i dtéarma Airteagal 17 de Rialachán (AE) 2018/1725.
Saincheisteanna dlí agus príomhargóintí
Mar thaca leis an gcaingean, maíonn an t-iarratasóir trí shaincheist dlí.
An chéad saincheist dlí lena n-éilítear gur sháraigh an Coimisiún Eorpach Airteagal 18 de Rialachán (AE) 2018/1725 toisc gur theip air sonraí pearsanta an iarratasóra a cheartú.
An dara saincheist dlí lena n-éilítear gur sháraigh an Coimisiún Eorpach Airteagal 17(3) de Rialachán (AE) 2018/1725 toisc gur theip air rochtain a sholáthar don iarratasóir ar a shonraí pearsanta.
An tríú saincheist dlí lena n-éilítear gur sháraigh an Coimisiún Eorpach prionsabal na toimhde maidir le hoscailteacht agus nochtadh nuair a theip air rochtain a thabhairt don iarratasóir ar a shonraí pearsanta, nuair a bhí imeachtaí coiriúla agus sibhialta comhthreomhara ar siúl ina choinne. Bhí an ceart ag an iarratasóir a shonraí pearsanta a fháil in imeachtaí coiriúla agus sibhialta comhthreomhara.
____________
1     Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO 2018 L 295, lch. 39).